പ്രത്യേക സേവനങ്ങളും ഫീച്ചറുകളും
പി. എന്. പണിക്കര് പ്രതിമ അനാച്ഛാദനവേളയില് ഇന്ത്യയുടെ ബഹുമാന്യനായ രാഷ്ട്രപതി ശ്രീ രാംനാഥ് കോവിന്ദിന്റെ അഭിസംബോധന
ദൈവത്തിന്റെ സ്വന്തം നാട്ടിലെ എന്റെ പ്രിയപ്പെട്ട സഹോദരീസഹോദരന്മാരേ,
കേരളത്തിലേക്കുള്ള ഓരോ സന്ദര്ശനവും എന്നില് പ്രത്യേക സന്തോഷമാണുളവാക്കുന്നത്.
മഹതികളേ മാന്യരേ,
1. പഠനപ്രക്രിയയുടെയും സാക്ഷരതയുടെയും ഗ്രന്ഥശാലാപ്രസ്ഥാനങ്ങളുടെയും വഴികാട്ടിയായ, യശഃശരീരനായ പി. എന്. പണിക്കരുടെ പ്രതിമ അനാച്ഛാദനം ചെയ്തപ്പോള് വളരെയേറെ ആത്മസംതൃപ്തി തോന്നുന്നു. നിങ്ങളോടൊപ്പം ഇവിടെയുണ്ടാകാന് എനിക്ക് അവസരം നല്കിയതിന് പി. എന്. പണിക്കര് ഫൗണ്ടേഷന് അംഗങ്ങളോടു ഞാന് നന്ദി പറയുന്നു.
2. ശ്രീ പണിക്കരുടെ ലളിതവും എന്നാല് മഹത്തായതുമായ വീക്ഷണത്തെക്കുറിച്ച് ചിന്തിക്കാന് ഈ സവിശേഷസന്ദര്ഭം കാരണമാകുകയാണ്. മറ്റുള്ളവര്ക്കു കാണാനാകാത്തത് ഒരു ദീര്ഘദര്ശിക്ക് കാണാനാകും. സാക്ഷരതയുടെയും വിദ്യാഭ്യാസത്തിന്റെയും മേഖലകളില് കേരളത്തിനു മഹത്തായ കുതിപ്പു കൈവരിക്കാന് സാധിച്ചതിനു പിന്നില് ശ്രീ പണിക്കരുടെ മാര്ഗദര്ശിത്വം ഉണ്ടായിരിക്കുമെന്നു ഞാന് വിശ്വസിക്കുന്നു. നിരക്ഷരത നിറഞ്ഞ പ്രദേശം അന്ധകാരം മൂടിയ മേഖലയായി തുടരാം. സാക്ഷരതയുടെ വെളിച്ചത്തിന് വ്യക്തിപരവും കൂട്ടായതുമായ പുരോഗതിയിലേക്കുള്ള പാത പ്രകാശിപ്പിക്കാനാകും.
3. വിവിധ പ്രായത്തിലുള്ള നിരക്ഷരരായവരുടെ സംഘങ്ങള്ക്കായി ചെറുപ്പക്കാരനായ പി. എന്. പണിക്കര് വര്ത്തമാനപ്പത്രം വായിച്ചുനല്കാറുണ്ടായിരുന്നുവെന്ന് ഞാന് മനസ്സിലാക്കുന്നു. കുട്ടനാട്ടിലെ തന്റെ ഗ്രാമത്തില് പ്രാദേശിക സഹകരണ സംഘം നല്കിയ ഒരു ചെറിയ മുറിയില് അദ്ദേഹം ഒരു വായനാകേന്ദ്രം ആരംഭിച്ചു. മഹാത്മാഗാന്ധിയെ വളരെയേറെ ബഹുമാനിച്ചിരുന്നയാളായിരുന്നു ശ്രീ പണിക്കര്. രാജ്യത്തിന്റെ ശാപവും നാണക്കേടും എന്ന് ഗാന്ധിജി വിശേഷിപ്പിച്ച നിരക്ഷരതയെന്ന തിന്മ ഇല്ലാതാക്കാന് അദ്ദേഹം ആഗ്രഹിച്ചു. വളരെ ലളിതവും ശക്തവുമായ ഒരു സന്ദേശമാണ് ശ്രീ പണിക്കര് പ്രചരിപ്പിച്ചത് - 'വായിച്ചു വളരുക'.
4. ശ്രീ പണിക്കര് വായനശാലകളെയും സാക്ഷരതയെയും ജനകീയപ്രസ്ഥാനമാക്കി മാറ്റി. ശരിക്കുപറഞ്ഞാല്, അദ്ദേഹം അതിനെ ഒരു ജനകീയ സാംസ്കാരിക പ്രസ്ഥാനമാക്കി മാറ്റുകയായിരുന്നു. എല്ലാ ഗ്രാമങ്ങളിലും, വിദൂര ഗ്രാമങ്ങളില് പോലും, ഒരു ഗ്രന്ഥശാലയുണ്ടാകും എന്നത് കേരളത്തിന്റെ സവിശേഷതയാണ്. ജനങ്ങള്ക്ക് അവരുടെ ഗ്രാമത്തിലോ പട്ടണത്തിലോ ഉള്ള ക്ഷേത്രവുമായോ പള്ളിയുമായോ മുസ്ലിം പള്ളിയുമായോ വിദ്യാലയവുമായോ ഒരു പ്രത്യേക ബന്ധം തോന്നുന്നതുപോലെ, അവരുടെ ഗ്രാമത്തിലോ പട്ടണത്തിലോ ഉള്ള വായനശാലയുമായി വൈകാരികമായ ഒരു ബന്ധമാണ് അനുഭവപ്പെടുന്നത്. ശ്രീ പണിക്കരുടെ പ്രസ്ഥാനം ഒരുക്കിയ ഗ്രന്ഥശാലകള് പിന്നീട് എല്ലാ സാമൂഹിക സാംസ്കാരിക പ്രവര്ത്തനങ്ങളുടെയും നാഡീകേന്ദ്രങ്ങളായി മാറി; കേരളത്തിലെ സാക്ഷരതാപ്രസ്ഥാനം അതിന്റെ ശ്രദ്ധേയമായ ഉദാഹരണമാണ്. വായിക്കാനായി കുട്ടികള് വായനശാലകളിലേക്കു വരുന്നു. മുതിര്ന്നവരും തങ്ങള്ക്കു പ്രസക്തമായ വിഷയങ്ങള് വായിക്കാനും അറിയാനും ചര്ച്ചചെയ്യാനും വരുന്നു. കേരളത്തിന്റെ സംസ്കാരത്തില് ഗ്രന്ഥശാലകള്ക്ക് മുഖ്യസ്ഥാനം ലഭിച്ചതിന്റെ ഖ്യാതി സാധാരണക്കാരെ വായനശാലകളുമായി ബന്ധിപ്പിച്ച ശ്രീ പി.എന്. പണിക്കര്ക്കുള്ളതാണ്. ജനങ്ങള്ക്ക് പുസ്തകങ്ങള് എളുപ്പത്തില് ലഭ്യമാകുമ്പോള്, വായിക്കാന് അറിയാത്തവര് വായിക്കാനുള്ള സംവിധാനവും ഒരു പ്രേരകശക്തിയെയും കണ്ടെത്തുമെന്നത് മനസ്സിലാക്കാവുന്നതേയുള്ളൂ. 1945ല് അന്പതോളം ചെറിയ ഗ്രന്ഥശാലകളുമായി ശ്രീ പണിക്കര് ആരംഭിച്ച ഗ്രന്ഥശാലാസംഘം ആയിരക്കണക്കിന് ഗ്രന്ഥശാലകളുടെ ഒരു വലിയ ശൃംഖലയായി വളര്ന്നു. ഈ വലിയ ഗ്രന്ഥശാലാശൃംഖലയിലൂടെ കേരളത്തിലെ സാധാരണക്കാര്ക്ക് ശ്രീനാരായണഗുരു, അയ്യങ്കാളി, വി.ടി. ഭട്ടതിരിപ്പാട് തുടങ്ങിയ മഹദ് വ്യക്തികളുടെ ചിന്തകളെയും ആദര്ശങ്ങളെയുംകുറിച്ച് അറിയാന് കഴിഞ്ഞു. കേരളത്തില് നിന്നുള്ള ഒരു ശരാശരി വ്യക്തിയുടെ സാര്വലൗകികവീക്ഷണം ശ്രീ പണിക്കരുടെ ഗ്രന്ഥശാലാ-സാക്ഷരതാ പ്രസ്ഥാനത്തില് കണ്ടെത്താനാകും.
മഹതികളേ മാന്യരേ,
5. പി.എന്. പണിക്കര് ഫൗണ്ടേഷന് അദ്ദേഹത്തിന്റെ ദൗത്യം അര്പ്പണബോധത്തോടെ മുന്നോട്ടുകൊണ്ടുപോകുന്നു എന്നറിയുന്നതില് എനിക്ക് അതിയായ സന്തോഷമുണ്ട്. എല്ലാവരെയും ഉള്ക്കൊള്ളുന്ന വളര്ച്ചയുടെ പ്രേരണയ്ക്കായി ഡിജിറ്റല് സാക്ഷരതയെ ഫൗണ്ടേഷന് പ്രോത്സാഹിപ്പിക്കുന്നു. രണ്ട് പതിറ്റാണ്ടുമുമ്പ് ജസ്റ്റിസ് വി. ആര്. കൃഷ്ണയ്യരുടെ അധ്യക്ഷതയിലാണു ഫൗണ്ടേഷന് സ്ഥാപിക്കപ്പെട്ടത് എന്നറിയാന് കഴിഞ്ഞു. ഞാന് സുപ്രീം കോടതിയില് അഭിഭാഷകനായിരുന്ന നാളുകളില്, പാവപ്പെട്ടവര്ക്കും അധഃസ്ഥിതര്ക്കും വേണ്ടി ഹൃദയം തുടിക്കുന്ന മഹാനായ നിയമജ്ഞനും ജഡ്ജിയും എന്ന നിലയില്, ജസ്റ്റിസ് കൃഷ്ണയ്യരെ ഞാന് സൂക്ഷ്മമായി നിരീക്ഷിക്കുകയും ഏറെ ബഹുമാനിക്കുകയും ചെയ്തു. ജസ്റ്റിസ് കൃഷ്ണയ്യര് നിയമവ്യവസ്ഥയെ സാമൂഹികവും സാമ്പത്തികവുമായ നീതിയുടെ മാധ്യമമായാണു നിരീക്ഷിച്ചത്. സാമൂഹ്യവികസനത്തിന്റെയും ഉള്ച്ചേര്ക്കലിന്റെയും അത്തരത്തിലുള്ള പ്രവര്ത്തനങ്ങളില് അദ്ദേഹം ഇടപെടുന്നത് സ്വാഭാവികമാണ്. ഈ നൂറ്റാണ്ടിന്റെ ആരംഭം മുതല് ഗ്രാമപ്രദേശങ്ങളില് ഫൗണ്ടേഷന് ഡിജിറ്റല് പഠനപ്രക്രിയ തുടങ്ങി എന്നറിയുന്നതിലും ആയിരക്കണക്കിന് ഡിജിറ്റല് ഭവനഗ്രന്ഥശാലകള് സ്ഥാപിക്കുന്നതില് ഈ ശ്രമം വിജയിച്ചതിലും ഞാന് സന്തുഷ്ടനാണ്. ഫൗണ്ടേഷന്റെ ഈ പ്രയത്നം ശ്രീ പണിക്കരുടെ സ്മരണകള്ക്ക് അര്പ്പിക്കാനാകുന്ന വളരെ അര്ത്ഥവത്തായ ശ്രദ്ധാഞ്ജലിയാണ്.
6. പി. എന്. പണിക്കര് ദേശീയ വായനാദൗത്യം പോലുള്ള സംരംഭങ്ങളിലൂടെ, എത്തിച്ചേരാത്തവരിലേക്കും എത്തപ്പെടാന് രാജ്യസഭ മുന് ഉപാധ്യക്ഷന് പ്രൊഫ. പി. ജെ. കുര്യന്, പി. എന്. പണിക്കര് ഫൗണ്ടേഷന് ഉപാധ്യക്ഷന് ശ്രീ. എന്. ബാലഗോപാല് എന്നിവര് നടത്തുന്ന ശ്രമങ്ങളെയും അഭിനന്ദിക്കേണ്ടതുണ്ട്. 2022-ഓടെ ദേശീയ വായനാ ദൗത്യത്തിലൂടെ അടിസ്ഥാനസൗകര്യങ്ങള് ലഭ്യമല്ലാത്ത രാജ്യത്തെ 30 കോടി ജനതയിലേക്ക് എത്തിച്ചേരാന് പ്രധാനമന്ത്രി ശ്രീ നരേന്ദ്ര മോദി, ഫൗണ്ടേഷനു നിര്ദേശം നല്കിയതായി എനിക്ക് അറിയാന് കഴിഞ്ഞു. ഈ ലക്ഷ്യം സാക്ഷാത്കരിക്കുന്നതിനുള്ള പാതയില് ഫൗണ്ടേഷന് ഗണ്യമായ പുരോഗതി കൈവരിച്ചതായും ഞാന് മനസ്സിലാക്കുന്നു.
7. പി. എന്. പണിക്കര് ഫൗണ്ടേഷന്റെ സ്ത്യുതര്ഹമായ പ്രവര്ത്തനങ്ങളുടെ ഫലമായി കേരള ഗവണ്മെന്റ് പി. എന്. പണിക്കര് വിജ്ഞാന വികാസ കേന്ദ്രം എന്ന സ്വയംഭരണസ്ഥാപനത്തിനു തുടക്കംകുറിക്കുന്നു എന്നറിയുന്നതിലും ആഹ്ലാദമുണ്ട്. നമ്മുടെ ഭരണഘടന അനുശാസിക്കുന്നതുപോലെ, ശാസ്ത്രീയ മനോഭാവവും മാനവികതയും അന്വേഷണത്തിന്റെയും പരിഷ്കരണത്തിന്റെയും മനോഭാവവും വളര്ത്തിയെടുക്കുക എന്നത് ഇന്ത്യയിലെ ഓരോ പൗരന്റെയും അടിസ്ഥാന കടമകളില് ഒന്നാണ്. അറിവിലൂടെ ദാരിദ്ര്യം കുറയ്ക്കുക എന്നതാണ് വികാസകേന്ദ്രത്തിന്റെ ലക്ഷ്യം. യുവാക്കള്ക്കിടയില് ശാസ്ത്രബോധം വളര്ത്താനും വിജ്ഞാന വികാസകേന്ദ്രം ശ്രമിക്കുന്നു.
8. ശ്രീ പണിക്കരുടെ ചരമവാര്ഷിക ദിനമായ ജൂണ് 19 'വായനദിന'മായി ആചരിക്കുന്നത് മഹാനായ ഈ രാഷ്ട്രശില്പ്പിക്കു ശ്രദ്ധാഞ്ജലി അര്പ്പിക്കാനുള്ള ഏറ്റവും ഉചിതമായ മാര്ഗമാണ്. വികസനം കാംക്ഷിക്കുന്ന രാജ്യത്തെ ചില ജില്ലകളില് വികസന പരിപാടികള് ഏറ്റെടുക്കുന്നതിനായി പണിക്കര് ഫൗണ്ടേഷനെ നിതി ആയോഗ് സഹകരിപ്പിക്കുന്നു എന്നറിയുന്നതില് ഏറെ സന്തോഷമുണ്ട്. ഈ പരിപാടികള് സാക്ഷരതയ്ക്കും അപ്പുറത്തേക്ക് പോകുകയും കൃഷിയും ജൈവ വൈവിധ്യവും മെച്ചപ്പെടുത്താന് സഹായിക്കുന്നതിന് പഠനപ്രക്രിയകള് പ്രയോജനപ്പെടുത്തുകയും ചെയ്യും.
9. രാജ്യത്തുടനീളമുള്ള ഗ്രാമപഞ്ചായത്തുകളുടെ സഹായത്തോടെ ധാരാളം ബോധവല്ക്കരണ ക്യാമ്പുകള് സംഘടിപ്പിച്ച് ഫൗണ്ടേഷന് ആസാദി കാ അമൃത് മഹോത്സവം ആഘോഷിക്കുന്നു എന്നതില് എനിക്ക് സന്തോഷമുണ്ട്. ഫൗണ്ടേഷന്റെ പ്രവര്ത്തനങ്ങള് ഇപ്പോള് രാജ്യത്തിന്റെ മറ്റ് ഭാഗങ്ങളിലേക്കും ചില വിദേശ രാജ്യങ്ങളിലേക്കും വ്യാപിക്കുന്നതില് ഞാന് ഏറെ ആഹ്ലാദവാനാണ്.
മഹതികളേ മാന്യരേ,
10. 'സാക്ഷരകേരള'പ്രസ്ഥാനം ജനകീയവും ഫലപ്രദവുമാകുന്നത് ശ്രീ പണിക്കര് സ്ഥാപിച്ച അടിത്തറയുടെ പശ്ചാത്തലത്തിലാണ്. നൂറുശതമാനം സാക്ഷരത നേടിയ ആദ്യസംസ്ഥാനമായി കേരളം മാറി. കേരളത്തിലെ ഉയര്ന്ന സാക്ഷരതയും വിദ്യാഭ്യാസ നിലവാരവും ഗുണഫലങ്ങള് ഉണ്ടാക്കിയിട്ടുണ്ട്. സുസ്ഥിരവികസനത്തിന്റെ വീക്ഷണത്തില് ഉള്പ്പെടെ മാനവവികസനത്തിന്റെ നിരവധി സൂചികകളില് കേരളം മറ്റ് സംസ്ഥാനങ്ങള്ക്ക് മുന്നിലാണ്. കേരളത്തിലെ മാറിമാറിവരുന്ന ഗവണ്മെന്റുകള് വളര്ച്ചയുടെയും വികസനത്തിന്റെയും അജണ്ടയില് സുസ്ഥിരശ്രദ്ധ കേന്ദ്രീകരിച്ചു. അതിനാല്, മികവിന്റെ നിരവധി സൂചികകളില് സംസ്ഥാനം അതിന്റെ നേതൃസ്ഥാനം നിലനിര്ത്തിയിട്ടുണ്ട്.
11. കേരള ഗവര്ണര് ശ്രീ ആരിഫ് മുഹമ്മദ് ഖാനും മുഖ്യമന്ത്രി ശ്രീ പിണറായി വിജയനും പൊതുസേവനരംഗത്ത് ഏറ്റവും പരിചയസമ്പന്നരും സമര്ത്ഥരുമായ വ്യക്തിത്വങ്ങളാണ്. മികവിന്റെയും ഉള്പ്പെടുത്തലുകളുടെയും കാര്യത്തില് വലിയ ഉയരങ്ങള് താണ്ടാന് ഗവര്ണറുടെ മാര്ഗനിര്ദേശങ്ങളും മുഖ്യമന്ത്രിയുടെ നേതൃത്വവും കേരളത്തിലെ ജനങ്ങള്ക്ക് ഏറെ പ്രയോജനപ്രദമാകുന്നു എന്നതില് എനിക്ക് സന്തോഷമുണ്ട്.
12. ഇന്ത്യയുടെ സാംസ്കാരിക-ഐക്യബോധത്തെ ഏറ്റവുമുയര്ന്ന രീതിയില് പ്രകടിപ്പിക്കുന്ന നാടാണ് കേരളം. ഇത് ലോകത്തിന്റെ എല്ലാ ഭാഗങ്ങളില് നിന്നുമുള്ള ആളുകളെ ആകര്ഷിക്കുന്നു. വ്യതിരിക്തമായ സവിശേഷതകള് നിലനിര്ത്തിക്കൊണ്ടുതന്നെ വ്യത്യസ്ത സംസ്കാരങ്ങളെയും മതങ്ങളെയും ഉള്ക്കൊള്ളുന്നു. കേരളത്തിലെ ജനങ്ങള് ഇന്ത്യയുടെ ഇതരഭാഗങ്ങളിലും ലോകത്തിന്റെ വിവിധ ഭാഗങ്ങളിലും നിന്നുമുള്ള ആദരം നേടിയിട്ടുണ്ട്. ഇന്ത്യന് പ്രവാസികളില് കേരളത്തില് നിന്നുള്ള പരിശ്രമശാലികള് വന്തോതില് പണമയയ്ക്കുക മാത്രമല്ല, തങ്ങളുടെ തൊഴിലിടങ്ങളായി അവര് സ്വീകരിച്ച ദേശങ്ങളില് ഇന്ത്യയുടെ യശസ്സ് വളരെയധികം ഉയര്ത്തിപ്പിടിക്കുകയും ചെയ്യുന്നു.
13. കേരളത്തില് നിന്നുള്ള സേവനമേഖലയിലെ പ്രൊഫഷണലുകളെ, പ്രത്യേകിച്ച് നഴ്സുമാരെയും ഡോക്ടര്മാരെയും, എല്ലായിടത്തുമുള്ള ജനങ്ങള് വളരെയധികം ബഹുമാനിക്കുകയും ആശ്രയിക്കുകയും ചെയ്യുന്നു. അടുത്തിടെ, കോവിഡ് മഹാമാരി ലോകത്തെയാകെ ബാധിച്ചപ്പോള്, കേരളത്തില് നിന്നുള്ള നഴ്സുമാരും ഡോക്ടര്മാരുമായിരുന്നു ഇന്ത്യയില് നിന്നും മധ്യപൂര്വേഷ്യയില് നിന്നും ലോകമെമ്പാടുനിന്നുമുള്ള കോവിഡ് പോരാളികളില് മുന്പന്തിയില്. കേരള ജനത ഇന്ത്യയുടെ അഭിമാനം ഉയര്ത്തുകയാണ്.
മഹതികളേ മാന്യരേ,
14. കേരളം സന്ദര്ശിക്കാന് ഞാന് ഇഷ്ടപ്പെടുന്നത്, പ്രകൃതീമാതാവിന്റെ സമൃദ്ധമായ അനുഗ്രഹങ്ങളില് നിന്ന് ഈ സംസ്ഥാനം എന്നില് ഊര്ജ്ജം നിറയ്ക്കുന്നു എന്നതുകൊണ്ടാണ്.
നമ്മുടെ മുന് പ്രധാനമന്ത്രിയായിരുന്ന, അന്തരിച്ച അടല് ബിഹാരി വാജ്പേയിയുടെ ജന്മദിനം ഡിസംബര് 25ന് നാം ആഘോഷിക്കുകയാണ്. പുതിയ സഹസ്രാബ്ദത്തെ വരവേല്ക്കാന് ഈ നാടാണ് അദ്ദേഹം തെരഞ്ഞെടുത്തത് എന്നതു ഞാന് ഓര്ക്കുകയാണ്. കുമരകത്ത് വേമ്പനാട്ട് കായലിന്റെ തീരത്ത് ചെലവഴിച്ച അഞ്ച് ദിനങ്ങള് അദ്ദേഹത്തിലെ കവിക്കും ചിന്തകനും പ്രചോദനമേകി. അദ്ദേഹം കാവ്യങ്ങളുടെ ഒരു പരമ്പരതന്നെ രചിച്ചു. അതില് അദ്ദേഹം കുറിച്ചു : ''പ്രകൃതിയുടെ നിശബ്ദ സൗന്ദര്യം ഇവിടെ ധ്യാനത്തിന് അനുയോജ്യമായ ക്രമീകരണമൊരുക്കുന്നു.'' ദൈവത്തിന്റെ സ്വന്തം നാട്ടില്, മഹാവിഷ്ണുവിന്റെ വാസസ്ഥലമായ തിരുവനന്തപുരത്തായിരിക്കുക എന്നത് തീര്ച്ചയായും ഒരു സവിശേഷ ബഹുമതിയാണ്.
മഹതികളേ മാന്യരേ,
15. സംസ്കൃതത്തില് ഒരു ചൊല്ലുണ്ട് - അമൃതം തു വിദ്യ, അതായത് വിദ്യാഭ്യാസം അല്ലെങ്കില് പഠനം അമൃതം പോലെയാണ്. ഈ പഠനത്തിന്റെ അമൃതം രാജ്യത്തുടനീളം വിതരണം ചെയ്ത പണിക്കര് ഫൗണ്ടേഷനെ ഞാന് ഒരിക്കല് കൂടി അഭിനന്ദിക്കുന്നു.
നിങ്ങള്ക്കേവര്ക്കും ക്രിസ്മസ് ആശംസകള് നേരുന്നു, ഒപ്പം നിങ്ങള്ക്കെല്ലാവര്ക്കും പുതുവത്സരാശംസകളും.
(നന്ദി,
ജയ് ഹിന്ദ്!